VEILEDNING VEDR. KRAV TIL EN DOKTORAVHANDLING TIL PhD-GRADEN VED DET MEDISINSKE FAKULTET, UNIVERSITETET I BERGEN
Vedtatt i styret for Det medisinske fakultet 19. november 2003.
En avhandling til PhD-graden skal inneholde nye observasjoner av vitenskapelig verdi innenfor fakultetets fagfelt. Som en hovedregel skal avhandlingen bestå av flere artikler trykket i internasjonale tidsskrift med referee-tjeneste. I tillegg skal det lages en samlet oversikt over resultatene med en inngående vitenskapelig diskusjon. Ikke-publiserte monografier kan også godtas som avhandling til doktorgraden. 

I. 
Kravet til god vitenskapelig kvalitet gjelder absolutt. Problemstillingene skal være klart og presist formulert. Anvendt materiale og metoder skal være adekvate og hensiktsmessige. Resultatene skal gi god og kontrollerbar dokumentasjon. Tabeller, figurer og andre illustrasjoner skal være presentert på en hensiktsmessig måte. Konklusjonene skal være holdbare. Litteraturbehandlingen skal være adekvat med hensyn til kritisk utvalg og vurdering. Henvisningene skal være korrekte. Presentasjonen av teksten skal være klar, presis og språklig tilfredsstillende. 

II. 
Omfanget av doktorarbeidet skal være slik at graden kan oppnås ved forskningsinnsats svarende til 2,5 årsverk. En doktoravhandling bør bestå av 3-5 vitenskapelige artikler i referee-baserte internasjonale tidsskrift. Dersom kandidaten både har lagt ned en uvanlig stor arbeidsinnsats i en artikkel og artikkelen har meget høy kvalitet, kan antall artikler reduseres. På den annen side kan det kreves flere artikler dersom disse har et svært begrenset vitenskapelig innhold.

III. Doktoravhandlingen skal i tillegg til enkeltartikler inneholde en samlet presentasjon av de vitenskapelige resultatene med en inngående og oppdatert sammenstillende diskusjon. Denne samlete fremstillingen skal være et vitenskapelig dokument der kandidaten har mulighet for å utdype og eventuelt korrigere aspekter i artiklene. Den skal vise vitenskapelig oversikt og modenhet, samt evne til å penetrere spesialiserte vitenskapelige problemstillinger. Sammenstillingen kan eventuelt ha form som en oversiktsartikkel, da med doktorgradskandidaten som førsteforfatter. 

IV. Doktorgradskandidaten bør som hovedregel være førsteforfatter på minst halvparten av artiklene. Også der kandidaten ikke er førsteforfatter, må hans/hennes selvstendige innsats være klart definert. Under disse forutsetninger kan samme artikkel inngå i flere doktoravhandlinger. Med avhandlingen skal det følge en erklæring som beskriver kandidatens innsats i hvert enkelt delarbeid, underskrevet av kandidat, hovedveileder og eventuelle biveiledere. 

V. Ved innlevering av avhandlingen bør minst halvparten av artiklene som inngår være endelig akseptert for publikasjon. Avhandlingen vil bli bedømt nøyaktig slik den er innlevert.

VI. En avhandling kan unntaksvis i sin helhet være et fellesarbeid for to doktorgradskandidater. 
Avhandlingen skal da i omfang tilsvare to vanlige doktorgradsavhandlinger. I tillegg skal hver enkelt kandidats selvstendige innsats være klart definert og utgjøre omkring halvparten av det vitenskapelige arbeidet. Dette gjelder også sammendraget.

VII. Ikke-publiserte monografier skal bedømmes etter samme kriterier som en samling av trykte artikler med sammenskrivning. Det betyr at minimumskravene til vitenskapelig kvalitet og kvantitet er identiske. 

VIII. Følgende dokumenter regulerer de formelle krav til doktorgraden ved Universitetet i Bergen: Reglement for graden philosophiae doctor (PhD) ved Universitetet i Bergen, vedtatt av Universitetsstyret 12. juni 2003, ikrafttredelse 20. juni 2003, med endring av 21. oktober 2004. Bestemmelser vedtatt av styret ved Det medisinske fakultet 19. november 2003. I tillegg finnes "Veiledning om bedømmelse av norske doktorgrader", godkjent av Det norske universitetsråd 09.12.96 og "Veiledning ved bedømmelse av doktorgrader ved Det medisinske fakultet ved Universitetet i Bergen" av 19. desember 2003.
MED/ADL/07.06.2005

